Dilbər (Aşıq Abbas Tufarqanlı)
Uca dağların başına,
Qorxuram qar yağa, dilbər!
Aldın ağlımı başımdan,
Saldın dağdan-dağa, dilbər!

Güllərin içində güləm,
Oxuyan şeyda bülbüləm,
Mən bir qolu bağlı qulam,
Sən olmusan ağa, dilbər!

Gullərin içində xaram,
Gül üzünə intizaram,
Mən əvvəlki köhnə yaram,
Dolan soldan-sağa, dilbər!

Sən arısan, mən də şana,
Dərdindən oldum divana,
Saldırmısan bəndərxana,
Dolan gəl otağa, dilbər!

Qul Abbasın gözü səndə,
Olmuşam divanə mən də,
Bir cüt şamama sinəndə,
Endir tağdan-tağa, dilbər!
Gəraylılar